Document ID: 32009R0776

KOMMISSIONENS FORORDNING (EF) Nr. 776/2009
af 26. august 2009
om ændring af forordning (EF) nr. 924/2008 om fastsættelse af det kvantitative loft for eksport af sukker og isoglucose, der er fremstillet ud over kvoten, indtil udgangen af produktionsåret 2008/2009
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 61, første afsnit, litra d), sammenholdt med artikel 4, og
ud fra følgende betragtninger:
(1)
I henhold til artikel 61, første afsnit, litra d), i forordning (EF) nr. 1234/2007 kan sukker, der i et produktionsår er produceret uden for den kvote, som er omhandlet i nævnte forordnings artikel 56, kun eksporteres inden for en kvantitativ grænse, der skal fastsættes.
(2)
Gennemførelsesbestemmelserne for eksport ud over kvoten, navnlig vedrørende udstedelse af eksportlicenser, er fastlagt i Kommissionens forordning (EF) nr. 951/2006 af 30. juni 2006 om gennemførelsesbestemmelserne til Rådets forordning (EF) nr. 318/2006 for så vidt angår handel med tredjelande inden for sukkersektoren (2). De kvantitative lofter fastsættes for produktionsåret med henblik på de eventuelle muligheder på eksportmarkederne.
(3)
Ved Kommissionens forordning (EF) nr. 924/2008 (3) er det kvantitative loft for eksport af sukker, der er fremstillet ud over kvoten, fastsat til 650 000 tons for produktionsåret 2008/2009. Ansøgningerne om eksportlicens for sukker, der er fremstillet ud over kvoten, har nået den mængde, som forordningen fastsætter.
(4)
Det fastsatte kvantitative loft blev nået tre måneder før udløbet af produktionsåret 2008/2009, hvilket er udtryk for den betydelige interesse, som sukkerproducenterne i Fællesskabet udviser for eksport af sukker, der er fremstillet ud over kvoten. For at sikre at sukkerproducenterne i Fællesskabet fortsat kan levere til deres traditionelle markeder og drage fordel af nye muligheder på markederne er det passende at forhøje det kvantitative loft for produktionsåret 2008/2009 for eksport af sukker, der er fremstillet ud over kvoten. På baggrund af de hidtil indsendte ansøgninger og behovet for at forlænge eksportlicensernes gyldighed med tre måneder, skønnes det, at en forøgelse på 300 000 tons er tilstrækkelig til at sikre den fortsatte handelsstrøm af sukker fra Fællesskabet, der er fremstillet ud over kvoten.
(5)
I henhold til artikel 8a i forordning (EF) nr. 951/2006 er eksportlicenser, der er udstedt for sukker, der er fremstillet ud over kvoten, gyldige fra den faktiske udstedelsesdato til den 30. september i det produktionsår, som eksportlicensen er udstedt for. En sådan begrænsning vil dog føre til store vanskeligheder for eksportørerne og unødvendig afbrydelse af sukkerhandelen mod slutningen af produktionsåret. Det er derfor hensigtsmæssigt at tillade eksport efter den 30. september 2009, idet det fastsættes, at eksportlicenserne er gyldige tre måneder.
(6)
Forordning (EF) nr. 924/2008 bør ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 924/2008 foretages følgende ændringer:
1)
Artikel 1, stk. 1, affattes således:
»1. For produktionsåret 2008/2009, der løber fra 1. oktober 2008 til 30. september 2009, fastsættes det kvantitative loft, der er omhandlet i artikel 61, stk. 1, litra d), i forordning (EF) nr. 1234/2007, til 950 000 tons for eksport uden restitution af hvidt sukker, der er fremstillet ud over kvoten, og henhører under KN-kode 1701 99.«
2)
Følgende indsættes som artikel 1a:
»Artikel 1a
Gyldighed af eksportlicenser udstedt for sukker, der er fremstillet uden for kvoten, for produktionsåret 2008/09
Uanset bestemmelserne i artikel 8a i forordning (EF) nr. 951/2006 er eksportlicenser udstedt efter den 1. juli 2009 med hensyn til de mængder, der er omfattet af artikel 1, stk. 1, gyldige til den sidste dag i den tredje måned efter den måned, hvor eksportlicensen er udstedt.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. august 2009.

Labels: 3
17